AlexejDobrolubov/national_council_slovak_2010 huggingface dataset:
6. schôdza NR SR - 15.deň - B. popoludní
Dátum: 2024-01-11
Poslanec: Lackovič, Marek (PS)
Druh vystúpenia: Vystúpenie s faktickou poznámkou

84. Ďakujem pekne, pán predsedajúci. Pán kolega Dvořák, ty si vo svojom príspevku hovoril aj o tom, ako sa Erik Tomáš pred nie tak dávnou minulosťou pred pár týždňami vyjadril, že ľudia alebo bežná verejnosť netuší o tom, ako funguje legislatívny proces, že sa o to nezaujíma a, a podobne. A úplne s tebou súhlasím a dodal by som k tomu, že nielenže netuší v tomto prípade Erik Tomáš, ale ani jeho kolegovia niektorí v rámci vládnej koalície a v rámci vládneho valca. Keď už si spomenul toho Erika Tomáša, tak ja na teba nadviažem a, a nielenže máme dočinenia v podstate s dobabraním ďalšieho zákona, ktorý nie je dostatočne odôvodnený, nie je odôvodnená jeho nevyhnutnosť, jeho naliehavosť, ani legitímne dôvody na skrátené legislatívne konanie, ale nie je dokonca vysvetlený, spripomienkovaný a spodrobnený ani v rámci tej diskusie, o ktorej tu už dlhodobo voláme. A keď si už toho Erika Tomáša spomenul, ja, ja ešte dokončím to, že aj ten posledný zákon, ktorý bol z jeho dielne, sme si dovolili, a využijem túto príležitosť na, na odpromovanie nášho vlastného, našej vlastnej opravy jeho posledného zákona o rodičovskom príspevku. My sme pripravili nový zákon na predprimárne vzdelávanie s kolegyňami Plavákovou, Kleinert a Petrík, ktorý budeme predkladať hneď zajtra na tú nasledujúcu februárovú schôdzu, a toto tzv. škôlkovné vyrieši všetky neduhy, ktoré v tom zákone Erika Tomáša sa vyskytli, takže veľmi sa z tohto teším, ešte príde... (Prerušenie vystúpenia časomerom.)
6. schôdza NR SR - 14.deň - B. popoludní
Dátum: 2024-01-10
Poslanec: Lackovič, Marek (PS)
Druh vystúpenia: Vystúpenie s faktickou poznámkou

134. Ďakujem pekne, pán predsedajúci. Ďakujem veľmi pekne, pani poslankyňa, za opäť váš trefný príspevok do rozpravy. Naznačila, oprela ste sa opäť o ten, o to skrátené legislatívne konanie, kde áno, už niekoľko dní teda hľadáme cestu ako z toho von a vy ste to aj naznačila, ale máme tu, máme tu novinku dnes. Ja som sa dozvedel, nie je to už tajomstvom, že vy ste naznačila a ja to dokončím, vláda schválila odloženie účinnosti nového zákona o výstavbe z apríla tohto roku na apríl ´25, ministerstvo dopravy dovtedy navrhlo iné zmeny, ktoré majú podľa neho urýchliť povoľovanie stavieb. A teraz pozor, o zmenách sa má v parlamente rozhodovať zrýchlene, teda takzvaným skráteným legislatívnym konaním, aj to dnes schválila vláda, teda na naše veľké prekvapenie, opäť sa ide v skrátenom legislatívnom konaní aj v tomto naozaj že, že obrovskom a veľmi náročnom a veľmi rozsiahlom zákone, ktorý áno, potreboval už od roku ´76 novelizáciu a naozaj že prekopať, ale nie takýmto spôsobom. A opäť sa ide cez SLK a teda javí sa, že sa pôjde cez SLK a to snáď tu ešte teda nebol, ja neviem, nepamätám si, že či ešte bol teda vôbec nejaký, od toho októbra nejaký, nejaký návrh zákona alebo niečo, čo by cez, čo by sa zaobišlo bez toho skráteného legislatívneho konania. Takže uvidíme, čo nás čaká aj v tomto prípade s touto veľkou novelou stavebného zákona, ale vyzerá to tak, že to bude opäť des a hrôza.
6. schôdza NR SR - 14.deň - B. popoludní
Dátum: 2024-01-10
Poslanec: Lackovič, Marek (PS)
Druh vystúpenia: Vystúpenie s faktickou poznámkou

46. Ďakujem pekne. Pán kolega, ty si vo svojej rozprave spomínal finančné trhy a aktuálne hodnotenia agentúr ako Standard & Poor's a agentúry Fitch a hovoril si o rôznych ratingoch, ktoré hodnotia úroveň právneho štátu a podobne, ale ja sa obávam a mrzí ma zároveň, že tieto indexy alebo tieto prieskumy sú tie posledné, ktorými sa, žiaľ, tento vládny valec v súčasnosti riadi. On sa riadi, alebo zaujímajú ho skôr indexy iné, napríklad indexy, ktoré hovoria o tom, že koľko našich ľudí je obvinených, koľko našich ľudí je odsúdených alebo koľko našich ľudí je obžalovaných. A to, že tieto agentúry sú pre nich absolútne irelevantné a bezpredmetné, bolo dokázané jednak už pri rozprave k lex konsolidácia a takisto aj ku rozprave v rámci rozpočtu na rok 2024, ktorá bola predčasne seknutá a ktorej sme sa my v Progresívnom Slovensku ani len nedočkali a nedožili. Takže toľko asi k tomu, ako sa súčasná vládna koalícia trápi týmito veľmi legitímnymi a veľmi dôležitými hodnoteniami naozaj nezávislých, špičkových a odborných agentúr. Ďakujem ti veľmi pekne za tvoj príspevok.
6. schôdza NR SR - 13.deň - B. popoludní
Dátum: 2024-01-09
Poslanec: Lackovič, Marek (PS)
Druh vystúpenia: Vystúpenie s faktickou poznámkou

103. Ďakujem veľmi pekne, pán predsedajúci, a ďakujem veľmi pekne, pán poslanec, za, za váš príspevok. Veľmi sa mi páčila aj tá paralela s tým, s tým boxerským obrazom. Vy ste sa dotkli viacerých inštitúcií alebo... aj konkrétne ste spomenuli Národnú kriminálnu agentúru. No ale my tu máme čerstvú novinku z 9. januára, z dnešného poobedia, 15.35 h z titulkov, NAKA v dnešnej podobe skončí, hovorí Šutaj Eštok. Zakladali ju Kaliňák s Gašparom. Po zrušení Úradu špeciálnej prokuratúry sa majú špecializované policajné útvary presunúť na kraje. Na stole je aj návrh na zrušenie. No nechcem predbiehať, hovorí minister. Je to moloch, ktorý má zbytočne veľa špecializovaných útvarov a riadiacich pracovníkov a reálnu prácu nemá kto vykonávať, povedal minister Šutaj Eštok v rozhovore pre Štandard. Tak ja už naozaj neviem a pevne teda verím, že sa mi len sníva a že zle vidím, že, že nás tu bude čakať aj ukončenie Národnej kriminálnej agentúry v dohľadnom čase. No, teda naozaj som, som zdesený a som zhrozený a predpokladám a obávam sa, že sa tomu nevyhneme, že znovu a opäť budú ešte aj toto riešiť cez akési skrátené legislatívne konanie, ktoré opäť nebude nijakým spôsobom odôvodnené, nebude vysvetlená jeho naliehavosť, nebude absolútne podložená jeho nevyhnutnosť. A, a obávam sa, že nám veľmi pomáhate naozaj zaplniť tie námestia, ktoré už vo štvrtok večer od šiestej hodiny sa po dvanástich slovenských mestách naozaj zaplnia do posledného miesta.
6. schôdza NR SR - 13.deň - B. popoludní
Dátum: 2024-01-09
Poslanec: Lackovič, Marek (PS)
Druh vystúpenia: Vystúpenie s faktickou poznámkou

67. Ďakujem veľmi pekne, pán predsedajúci. Ďakujem aj vám, pani poslankyňa, za opäť veľmi trefný exkurz aj do minulosti nie úplne tak dávnej. A vy ste to už načrtli a ja to skúsim dokončiť, naozaj na to skrátené legislatívne konanie nie je dôvod, veď koniec koncov máme tu aj odporúčania Benátskej komisie, ktoré sú v tomto pomerne jednoznačne, pomerne jednoznačné a pomerne jasné. Hovoria veľmi jasnou rečou, že na pozadí vývoja, ktorého svedkom bola Benátska komisia najmä v poslednom desaťročí, je jednoznačne potrebné zabezpečiť, aby väčšiny nezneužívali svoje inak legitímne práva len preto, že vyhrali voľby. Z postavenia vládnucej väčšiny vyplývajú určité povinnosti a obmedzenia, o ktorých sa bude hovoriť v kontrolnom zozname nižšie, ja ho potom dokončím, ak náhodou nebudem mať na to úplne čas teraz. Keď hovoríme o zodpovednosti väčšiny, nemôžeme ignorovať tendenciu, ktorá sa vo volebných procesoch v celej Európe prejavuje nižšou účasťou, ktorej účinky sú ešte silnejšie vo volebných systémoch s volebnými obvodmi. To oslabuje legitimitu tvrdenia väčšiny, že vládne v mene obyvateľstva ako celku. V takomto kontexte je politická väčšina, aj keď vyhrala voľby s veľkým percentom, v ešte väčšej miere povinná zabezpečiť zodpovedné vládnutie. Rastie potreba posilniť rámec parametrov a záruk týkajúcich sa interakcie medzi väčšinou a opozíciou; ak takéto záruky pre opozíciu neexistujú, ústavná demokracia sa môže zmeniť na autoritatívny režim a obávam sa, že toho tu sme posledné dni, hodiny, týždne svedkom. Ďakujem pekne.
6. schôdza NR SR - 13. deň - A. dopoludnia
Dátum: 2024-01-09
Poslanec: Lackovič, Marek (PS)
Druh vystúpenia: Vystúpenie s faktickou poznámkou

89. Ďakujem pekne. Pán poslanec, vy ste tu spomenuli, že tá inflácia vám nejako nevychádza. No samozrejme, ona nevychádza, tá inflácia, ktorá súvisí aj s tým, že tie tresty alebo, alebo tie finančné sumy alebo objemy, ktoré sú tam navrhované, sú, sú niekoľkonásobne vyššie, a spomenuli ste tam aj ten Bangladéš ako taký neslávne známy prípad. No, vedzte, že ja som si naštudoval ten Bangladéš a my sme na tom ešte horšie v tomto, lebo tam bola tá inflácia len na úrovni 7,7 % podľa fiškálneho roku ´22/´23, a to patrí Bangladéš naozaj nie zrovna medzi tie akože ekonomikou stabilné krajiny (rečník si odkašlal), pardon, ale musíme sa učiť tu zjavne ešte aj od toho Bangladéšu v tejto, v tejto záležitosti. No a aby som nebol len úplne ironický alebo sarkastický, tak teda oceňujem príchod aj pána ministra spravodlivosti, ktorý zjavne reflektoval aj na vašu požiadavku, aby teda prišiel do pléna, prihlásil sa do tej rozpravy, ktorú avizoval včera vo večerných hodinách aj pán predseda parlamentu, pán, pán Pellegrini, takže budeme sa teda tešiť, budeme veľmi intenzívne počúvať a veríme teda, že dnes sa dočkáme aspoň teda náznaku nejakej tej diskusie, pretože tá zatiaľ neprišla, až teda na jedného teda odvážneho mohykána pána poslanca Muňka. Ďakujem pekne.
6. schôdza NR SR - 13. deň - A. dopoludnia
Dátum: 2024-01-09
Poslanec: Lackovič, Marek (PS)
Druh vystúpenia: Vystúpenie s faktickou poznámkou

47. Ďakujem pekne za slovo, pán predsedajúci. Ďakujem ti veľmi pekne, pani poslankyňa, za tvoj, za tvoj príspevok. Zarazilo ma, že vtedy pánovi predsedajúcemu, pánovi Dankovi, nevadila, nevadil celý ten jav okolo toho a to, do akej hrôzy sa rútime, ale vadilo, vadilo mu to, čo si čítala. A neboli mu príjemné tie slová, ktoré tam, bohužiaľ, museli zaznieť, pretože boli kľúčové v tom celom. No ale budeme si musieť asi zvykať, ale my si teda zvykať určite chcieť nebudeme a povedali sme to ráno, zopakujeme to aj teraz, nikam neodchádzame, hoci teda zjavne niektorí už na odchode sú. Neverím, že sme sa opäť dožili momentu, a naznačila si to aj ty veľmi správne vo svojom príspevku, kedy sa menia zákony len preto, že polícia vyšetruje nominantov súčasnej vlády. Ak ste kandidovali za SMER alebo HLAS, máte skrátka zjavne ochranu, vyšetrujú vás policajti, nevadí, vyhodíme ich z práce. Nemôžeme, lebo sú pod ochranou zákona? Nevadí, zmeníme zákon. Robí vám problémy prokuratúra? Žiadny problém, zrušíme prokuratúru. Takto sa to naozaj robiť nesmie a ja sa teda čudujem, že ani druhý deň napriek tomu, že včera pán minister spravodlivosti avizoval svoje vystúpenie v rozprave, tu nielenže svoje vystúpenie nepredviedol, ale zo sály aj odišiel a namiesto neho je tu teda od rána pán minister pôdohospodárstva. Hovoril som to už v predchádzajúcej faktickej poznámke a zopakujem to aj teraz, je to naozaj flagrantný príklad toho, ako nám na tej spravodlivosti záleží, že tu dnes sedí miesto minister... ministra spravodlivosti minister pôdohospodárstva. Ďakujem pekne.
6. schôdza NR SR - 13. deň - A. dopoludnia
Dátum: 2024-01-09
Poslanec: Lackovič, Marek (PS)
Druh vystúpenia: Vystúpenie s faktickou poznámkou

35. Ďakujem pekne. Ďakujem veľmi pekne pani kolegyniam a kolegom za, za ich reakcie. Za mňa na záver asi len toľko, že azda najlepší príklad toho, že ako nám alebo vládnemu valcu záleží na spravodlivosti, je to, že tu dnes namiesto ministra spravodlivosti sedí minister pôdohospodárstva, a nič v zlom, pán minister, vážim si, že tu dnes ste, ale je to naozaj nebývalé. A ešte k tej veci, ktorá sa týka, že hovoríme veľa k samotnému obsahu a menej k samotnej forme SLK-čka, ku ktorej tu dnes sme, tak ja by som k tomu len to, že veď my si to zopakujeme a nikam neodchádzame a my radi zdupľujeme tieto všetky naozaj poctivé a vecné argumenty aj v ďalších čítaniach, pretože, pretože my máme čas a každý jeden takýto deň je deň pre spravodlivosť na Slovensku. Na záver ešte, v tých posledných sekundách ešte raz by som zdupľoval a zopakoval to, že v odôvodnení SLK sa minister spravodlivosti za SMER odvoláva na Európsku úniu, údajne kvôli porušeniu pravidiel hrozia Slovensku pokuty, a preto musí prijať celú novelu Trestného zákona v skrátenom legislatívnom konaní. Lenže opakujem, novela má 67 strán a infringementu sa týka len osem strán. Načo je tam napchatých ďalších 59 strán, keď nie sú nijako odôvodnené? Ešte raz, novela má 67 strán, infringementu sa týka osem strán. Načo je tam napchatých ďalších 59 strán, pán minister, pôdohospodárstva, lebo spravodlivosť tu chýba. Ďakujem pekne.
6. schôdza NR SR - 12.deň - B. popoludní
Dátum: 2024-01-08
Poslanec: Lackovič, Marek (PS)
Druh vystúpenia: Vystúpenie s faktickou poznámkou

223. Ďakujem veľmi pekne. Tak pomaličky sa na dnes blížime ku koncu, a teda stále nezazneli tie dôvody, že prečo je to skrátené legislatívne konanie namieste a prečo je správne až na takého vlastne jedného len predstaviteľa, myslím, že to bol pán Muňko, klubu, klobúk dole za to, že aspoň teda jeden z tej vládnej koalície sa teda postavil a povedal, čo si o tom myslí, hoci teda nešlo o úplne trefnú poznámku. Ja keď tak čítam tú alebo ten, ten návrh, tú čí... tú parlamentnú tlač, stopäťku, o ktorej sa celý deň bavíme, tak tam sa píšu také krásne veci, že dostatočne odôvodnené by to bolo vtedy, ak ohrozenie je reálne (atribút reálnosti ohrozenia), alebo že by bolo ohrozenie priame. Tam platí ten atribút bezprostrednosti ohrozenia. Alebo je konkretizovaný spôsob ohrozenia (atribút konkrétnosti ohrozenia). Nič z tohto sa tam kupodivu potom vôbec nespomína ani v úvode, ani v jadre, ani v tom samotnom závere. Samotný ten návrh vlády na skrátené legislatívne konanie o vládnom návrhu zákona, tohto zákona č. 300/2005 Z. z. má prakticky chudobné tri stránky alebo štyri, čo mi príde naozaj že veľmi málo. A príde mi to aj zo strany vládnej koalície ako premárnená príležitosť povedať, že prečo by to takto malo byť, prečo by to takto malo byť prijímané. Dneska sme sa to nedozvedeli, možno ešte nejaký novoročný zázrak sa udeje zajtra, oceňujem aj prihlásenie pána ministra, budeme sa tešiť a pozorne počúvať.
6. schôdza NR SR - 12.deň - B. popoludní
Dátum: 2024-01-08
Poslanec: Lackovič, Marek (PS)
Druh vystúpenia: Vystúpenie s faktickou poznámkou

146. Ďakujem pekne za slovo. Ďakujem ti veľmi pekne, pani poslankyňa, za opäť veľmi, veľmi fundovaný príspevok do rozpravy, v ktorom si okrem iných vecí spomenula aj, aj to, že tu vlastne diskutujeme už sami, alebo teda sami, stále sami, prakticky už, už je tomu dnes, ja som to už ráno spočítal a hovoril, že je to 74., resp. 75. deň, čo sa naozaj nikto z vládneho valca neunúva, aby prišiel spolu s nami diskutovať. Ale, ale svitá na dobré časy, lebo čítam dnešnú tlačovú správu, v ktorej sa píše, že Peter Pellegrini tvrdí, že keďže budú poslanci rokovať o špeciálnej prokuratúre dlhšie, ako je zvyčajné, teda okrem iných, nemožno hovoriť o super rýchlom konaní. Teda Peter Pellegrini prisľúbil, že do rozpravy sa zapojí aj koalícia a minister spravodlivosti, a teraz pozor, vtedy, keď to bude mať význam. Tak ja neviem, že kedy (povedané so smiechom) to už môže mať väčší význam ako vtedy, keď od rána rad za radom každý jeden človek sediaci v tejto sále preukázateľne hovorí o tom, že neexistuje jeden dôvod na skrátené legislatívne konanie, že kedy vlastne bude ten dôvod, že máme tu skočiť z balkóna na zem nejako teatrálne, alebo ja neviem, že čo viac ešte treba urobiť, keď od samého božieho rána od 9.00 hod. rad radom každá jedna poslankyňa, každý jeden poslanec hovorí vecne, fakticky, pokojne, slušne o tom, že naozaj tu tie dôvody na skrátené legislatívne konanie proste nie sú. Tak možno aj na vás otázka, pán predseda, že kedy teda to bude mať význam, že kedy ten, čo je ten míľnik, že zrazu, že teraz to má ten význam, že kedy to bude, že čo sa musí stať. Ďakujem pekne.
6. schôdza NR SR - 12.deň - B. popoludní
Dátum: 2024-01-08
Poslanec: Lackovič, Marek (PS)
Druh vystúpenia: Vystúpenie s faktickou poznámkou

116. Ďakujem pekne aj tebe, pani poslankyňa, za taký exkurz aj do minulosti a mne sa veľmi páčilo alebo... a... a páčilo tá, tá, tá obhliadka alebo tá, vrátenie sa v čase za Vladimírom Mečiarom, ktorý je takým mentorom, sa mi zdá, aj pri koncipovaní tohto, tohto celého. Ale ešte aj Vladimír Mečiar pri tom všetkom pôsobí ako taký neskúsený a neškodný chalanisko niekde z detského ihriska oproti tomu čo, čo tu teda predvádza vládny valec. A áno, ono v podstate neverím, že, že som sa opäť dožil toho momentu, že sa menia zákony len preto, že, že polícia vyšetruje nominantov súčasnej vlády. Ak ste kandidovali za SMER alebo HLAS, máte skrátka ochranu. Vyšetrujú vás policajti? Nevadí, vyhodíme ich z práce. Nemôžeme, lebo sú pod ochranou zákona? Nevadí, zmeníme si zákon. Robí vám problémy prokuratúra? Žiadny problém, zrušíme prokuratúru. Hrozia vám vysoké tresty za korupciu? Korupciu znížime, budeme sa tváriť, že neexistuje. Sedíte vo väzbe? Možno už čoskoro vám dáme amnestiu, pretože budeme mať vlastného pána prezidenta. A mohli by sme pokračovať, len pri tom zabúdame akosi, že spôsob, akým sa teraz správame, je cestou aj pre budúcnosť a pre budúce generácie, a neviem, teda že čo im tu necháme, ale javí sa, že bohviečo to teda nebude. Každým porušením zákonov či morálky vytvárane nebezpečný precedens, ktorý naozaj môže povzbudiť ďalšie a ďalšie vlády konať rovnako ako teraz vy.
6. schôdza NR SR - 12.deň - B. popoludní
Dátum: 2024-01-08
Poslanec: Lackovič, Marek (PS)
Druh vystúpenia: Vystúpenie s faktickou poznámkou

12. Ďakujem pekne. No znovu čas, čas uteká, čas, hodina uteká za hodinou a stále sme nepočuli ani, ani jeden dôvod pre skrátené legislatívne konanie a už, už to začína byť také trošku aj komické, alebo skôr tragikomické. Neviem, no veď deň je dlhý, možno sa ho dozvieme, ale po piatich hodinách rokovania by človek čakal, že aspoň ten jeden dôvod na skrátené legislatívne konanie nám pán minister prezradí. Čo sa týka tej novely Trestného zákona ako takej, však ešte sa k nej dostaneme určite, ale vieme, že aj na výbore už bolo avizované, že ministerstvá nemajú dosť úradníkov na to, aby, aby skutky v hranici pod 700 euro mohli vymáhať ako priestupky, pretože to, že mnohé skutky prestanú byť trestnými činmi, lebo už nebudú v hranici nad 266, neznamená, že nebudú potrestané vôbec. Budú potrestané ako priestupky a tie bude musieť, samozrejme, niekto riešiť. Vláda vedela schváliť alebo nájsť 300 úradníkov na relatívne neefektívnu a pomerne populistickú pomoc s hypotékami, ale v tejto novele, a videli sme to aj v rozpočte, nepridala a nepridáva ministerstvám ani jedného jediného brigádnika. Štátne úrady teda budú mať desiatky nových povinností, ale kto ich bude, kto ich bude realizovať? A spomenul to aj kolega Vančo vo svojej rozprave. Opýtam sa... alebo pýtam sa, budú teda prepúšťať, alebo kde budú hľadať? Budú hľadať na Balkáne nejakých sezónnych pracovníkov na tieto procesy? Ja neviem teda, lebo nám to doteraz neprezradili. Alebo budú uvoľňovať zamestnancov z iných oddelení na to, aby, aby vymáhali pokuty? Je to naozaj úplný nonsens. Ďakujem.
6. schôdza NR SR - 12. deň - A. dopoludnia
Dátum: 2024-01-08
Poslanec: Lackovič, Marek (PS)
Druh vystúpenia: Vystúpenie s faktickou poznámkou

132. Ďakujem pekne za slovo. A ďakujem veľmi pekne pani bývalej ministerke za veľmi fundovaný príspevok do rozpravy. A áno, povedali to už aj moji predrečníci a predrečníčky, my sme sa dostali do štádia, kedy bolo naozaj preukázané, že na skrátené legislatívne konanie nie sú žiadne dôvody. A mňa fascinuje prítomnosť pána ministra spravodlivosti, ktorý sa neunúva to nejakým spôsobom aspoň sa pokúsiť nejako že vyvrátiť, a to je... Už aj o tej bohorovnosti tu bolo veľa povedané, ale naozaj že, pán minister, vám to nevadí? Vám to, vám to neprekáža? Lebo niekoľko poslankýň a poslancov naozaj vyvrátilo to, že tam sú, že je tu nejaká potreba toho legislatívneho konania skráteného. No nie je. Vám to nevadí, pán minister? Nerušíme vás tu náhodou dnes? Preto... že ja mám taký pocit, že či vás naozaj ako nerušíme v rámci toho, že vy si to tak v pohode dokážete nerušene písať, študovať, robiť poznámky, a... a človek za človekom vlastne vyvracia to, že tam je to skrátené legislatívne konanie potrebné. Mňa fascinuje to, že vám to neprekáža. Ale teda skúste nám to aspoň vysvetliť, lebo ja tomuto nerozumiem, ako vám to môže neprekážať. Naozaj. Ďakujem pekne.
6. schôdza NR SR - 9. deň - A. dopoludnia
Dátum: 2023-12-19
Poslanec: Lackovič, Marek (PS)
Druh vystúpenia: Vystúpenie s faktickou poznámkou

116. Ďakujem pekne. Ďakujem, pán poslanec, za váš príspevok, ja sa musím priznať, že som vaším celkom veľkým fanúšikom a vždy sa snažím zanietene vypočuť si buď váš príspevok v rozprave alebo vo faktických, je to vždy veľmi obohacujúce a vždy tak ľudsky podané a autenticky, takže ďakujem veľmi pekne. Mimochodom možno dnes budeme naozaj potrebovať ten, ten food príves, takže ho podporíme určite návštevou, keď sa rozhodnete do toho dnes večer ísť. Ale aby som išiel k veci teda, na chvíľočku som si vybehol, priznám sa, nepočúval som úplne každé slovo, neviem, či ste aj kúpeľníctvo spomenuli, ale naznačili ste, tak áno, je tam aj kúpeľníctvo popri tých, tých zbraniach a športe a všetkom ostatnom. A na to kúpeľníctvo, veľmi tak okrajovo ho sem tam spomenieme alebo naznačíme, ale chcel by som, aby zaznelo aj z našich úst, že my sme pripravení kúpeľníctvo podporiť a vyslať jasný signál, že naozaj si zasluhuje našu pozornosť, našu odbornosť a nejakú, nejakú proste normálnu, príčetnú pozornosť hľadať riešenia a podobne. No a pokojne, kľudne vieme pripraviť možno naozaj že lex kúpele, ktoré bude o tom, že budeme pomáhať všetkým tým Štósom a Čížom a Tepliciam a, a, a Piešťa... Piešťanom, Piešťanom. Proste áno, poďme do toho, len, len opäť, že načo potrebujeme na to vytvoriť nové ministerstvo, ktoré má v doložke vplyvov nulu, ktoré jednoducho je, dokonca už len v samotnom názve tam, neviem, či ste si všimli, ale tam je že ministerstvo šprotu, ako také, ako rybie šproty, neviem, že čo tam hľadajú, ako naozaj že nebláznime. Ďakujem.
6. schôdza NR SR - 9. deň - A. dopoludnia
Dátum: 2023-12-19
Poslanec: Lackovič, Marek (PS)
Druh vystúpenia: Vystúpenie s faktickou poznámkou

106. Ďakujem veľmi pekne, pán predsedajúci. Veľmi dobrý príspevok kolegu pána poslanca Trubana. On v ňom naznačil alebo spomenul, že je dôležité alebo mali by sme si uvedomiť, že tá krajina by sa mala prijatím takéhoto zákona posunúť niekam. Ale teda môže to byť aj posun iný. Nemusí to byť zrovna posun vpred. Môže to byť, bohužiaľ, aj posun vzad. A ja sa obávam, že práve takéhoto posunu smerom vzad, smerom do minulosti sme tu svedkami. A znovu som nútení nadviazať a doplniť kolegu Trubana o to podstatné, že aj samotná SNS, aj samotný pán Danko povedal, že zriadenie ministerstva športu a cestovného ruchu bude podmienkou vstupu SNS do vlády, čo je teda v poriadku, ale toto druhé je veľmi dôležité, že v prípade, že SNS vstúpi po voľbách do koalície, nepodpíše koaličnú zmluvu skôr, než nevyslovia súhlas s kapitolou o športe zástupcovia slovenského športového a olympijského výboru, Slovenského futbalového zväzu a Slovenského zväzu ľadového hokeja. No a ja dodnes neviem, od včera som sa na to pýtal, dnes je nový deň, stále túto odpoveď nemám, ale očividne žiaden takýto súhlas vyslovený so žiadnou alebo žiadnou takouto organizáciou alebo zväzou, zväzom nebol. Nebol vyslovený jednoducho. Čiže porušujú sa tu vlastné slová, zapierajú sa tu vlastné vyjadrenia a záväzky. A tie vyjadrenia už potom prakticky naozaj že nič neznamenajú a to ma veľmi mrzí, lebo keď nabudúce naozaj niečo budú myslieť vážne, vážne, tak nebudeme im už veriť, lebo jednoducho klamú.